Avløpsrens tar av i sosiale medier
Mens «alle» hamstrer det rosa skummet, stiller en rørlegger spørsmål ved brukervennligheten. At en avløpsrens skulle ta internett med storm, er kanskje vanskelig å tro. Men det har skjedd. Det er avløpsrensen fra det svenske merket YUGOU som nå florerer i sosiale medier. Flere har derfor gått til innkjøp av produktet som nylig har ankommet Norge. Da VG skulle sjekke salget tidligere denne uken, var fem Normal-butikker i Oslo utsolgt. «GET OUT Foaming Drain Cleaner» fra YUGOU er det første produktet av flere i en serie med vaskeartikler som skal lanseres i løpet av våren.  – Det er et skum for enkel og skånsom rengjøring av avløpsrøret under vasken uten bruk av sterke kjemikalier som klor, heter det i en pressemelding. Produktet får imidlertid rørleggeren Kim André Sandberg i Comfort Gran VVS til å reagere.  Rørleggeren stiller spørsmål ved om skummet faktisk fungerer etter hensikten. – Den dytter jo bare skum ned i vannlåsen og opp og ut av dreneringshullet. Noe av skummet vil også dyttes videre ned i avløpet. Det kan godt være at den avgir god lukt, men jeg tror ikke den hjelper rørene med det den skal brukes til, sier Sandberg. – Hvis dritten bare blir trykket opp, skal man bare spyle det ned igjen?, spør rørleggeren. Løser ikke tette rør Anna Ullman Fjeld i YUGOU forteller til VG at skummet ikke nødvendigvis løser opp tette rør. – Vi har også fått flere spørsmål om produktet korroderer eller skader avløpsrørene, men det gjør de altså ikke. Det er rett og slett «bare» en rengjøring, med den fordelen at den kommer til steder som er vanskelig å nå, skriver Fjeld i en e-post. Kommer med løsning Sandberg, som har jobbet som rørlegger siden 2012, viser heller til bedre løsninger for å rense avløpene. – Den rosa flasken ser jo litt fancy ut, men den har nok ikke samme virkning som Mudin ville hatt om man vil åpne rørene, sier han. Ifølge Sandberg, er det viktig at en god avløpsrenser inneholder kraftige kjemikalier som etser bort hår og annet som tetter avløpet. En sugekopp er også et godt alternativ, mener han.
Svenske YUGOU lanserer «GET OUT Foaming Drain Cleaner» i Norge, et avløpsrenseskum som tar internett med storm Skummet hevder å rengjøre avløpsrøret uten sterke kjemikalier, men får kritikk fra rørlegger Kim André Sandberg som stiller spørsmål om nytten  Sandberg anbefaler produkter som inneholder inneholder kraftige kjemikalier for å rense avløpene og mener samtidig at en sugekopp kan være et bedre alternativ